বিরোধীরা নয়, তৃণমূল কংগ্রেসের সামনে অন্য বিপদ। পঞ্চায়েত নির্বাচন ঘিরে আইনি বিবাদ চলছে। অন্য দিকে, কত দফায় ভোট হবে তা নিয়ে নির্বাচন কমিশনের সঙ্গে চলছে ঠান্ডা লড়াই।
কিন্তু তৃণমূলের শীর্ষ নেতারা ব্যস্ত নিজের দলেরই প্রায় ১৫ হাজার অতিরিক্ত প্রার্থীর মনোনয়ন প্রত্যাহার করানো নিয়ে। গ্রাম পঞ্চায়েত থেকে শুরু করে জেলা পরিষদ পর্যন্ত তিনটি স্তরে যা আসন রয়েছে তার থেকে ১৪,৯৮৯ জন তৃণমূল প্রার্থী অতিরিক্ত মনোনয়ন জমা দিয়েছেন।
এর মধ্যে কিছু কৌশলগত কারণে গোঁজ প্রার্থী রাখা রয়েছে। কিন্তু তার পরেও পঞ্চায়েত নির্বাচনে প্রার্থী পদের এত দাবিদার যে তা সামলাতেই হিমশিম খাচ্ছেন তৃণমূলের রাজ্য নেতৃত্ব।

এই বিষয়ে অন্যান্য খবর

ভাইচুং ভুটিয়ার বড় রাজনৈতিক পদক্ষেপ, তৃণমূল ছেড়ে নতুন পথে ‘পাহাড়ি বিছে’
এই মুহূর্তে মমতার সবচেয়ে বড় চিন্তার কারণ একজনই, ভরসা হারিয়েছেন দ্রুত


নিয়ম অনুযায়ী, দলের নির্দিষ্ট পদাধিকারীর সই সম্বলিত প্রতীক মনোনয়নের সঙ্গে জমা দিতে হয় কোনও প্রার্থীকে। সেই প্রতীক মনোনয়ন পত্র জমা দেওয়ার সময় বা স্ক্রুটিনির সময়েও জমা দেওয়া যায়। যিনি সেই দলীয় প্রতীকের কাগজপত্র জমা দিতে পারবেন, তাঁকেই সেই দলের সরকারি প্রার্থী হিসেবে মান্যতা দেবে নির্বাচন কমিশন।
এই নিয়ম মেনে তৃণমূলের প্রতীকও একজনই পাবেন। কে সেই প্রতীকের চিঠি পাবেন তা নিয়েই জোর ঝামেলা চলছে তৃণমূলের অন্দরে। এক একটি জেলার জন্য এক একজন নেতাকে দায়িত্ব দেওয়া হয়েছে। তাঁরা দফায় দফায় জেলার নেতৃত্বের সঙ্গে বৈঠক করছেন।

প্রতীক একজনই পাবেন। একজনই তৃণমূলের প্রার্থী হবেন একটি আসনে। কিন্তু সমস্যা অন্য জায়গায় থেকেই যাবে।
যাঁরা দলের প্রতীক পেলেন না, তাঁদের মনোনয়ন পত্রের সব ঠিক থাকলে, তাঁরা নির্দল প্রার্থী হিসেবেও প্রতিদ্বন্দ্বিতা করার সুযোগ পাবেন। 
এখানেই চাপে রয়েছেন তৃণমূল নেতৃত্ব। এরকম কত জন বিক্ষুব্ধ তৃণমূল কর্মী নির্দল হিসেবে দাঁড়িয়ে যাবেন, তা এখনও বুঝতে পারছেন না তাঁরা। সেই সংখ্যা যতটা কমানো যায় তারই চেষ্টা করছেন নেতারা।
তবে তৃণমূল সূত্রের খবর, এই নিয়ে চিন্তার বিশেষ কারণ দেখছেন না অনেক নেতাই। যদি কোনও বিক্ষুব্ধ নির্দল হিসেবে জিতেও যান, পরে তাঁকে দলে ভিড়িয়ে নিতে কোনও অসুবিধা হবে না।